**Andrew Poje** (s. 25. helmikuuta 1987 Kitchener, Ontario) on kanadalainen jäätanssija. Hän on voittanut parinsa Kaitlyn Weaverin kanssa muun muassa kolme MM-kilpailujen mitalia ja kaksi Grand Prix -sarjan finaalia.

Ura
---

Poje aloitti luisteluharrastuksen kuusivuotiaana ja kokeili jäätanssia ensimmäisen kerran seitsemänvuotiaana. Hänen ensimmäinen pitkäaikainen parinsa oli Alexandra Nino, jonka kanssa hän muun muassa sijoittui juniorisarjan neljännelle sijalle vuoden 2004 Kanadan-mestaruuskilpailuissa. Ninon jälkeen hän sai loppukeväästä 2004 parikseen Alice Grahamin, jonka kanssa voitti vuonna 2005 junioreiden Kanadan-mestaruuspronssia.

Elokuussa 2006 Poje aloitti yhteistyön yhdysvaltalaisen Kaitlyn Weaverin kanssa, jonka kanssa on tanssinut koko sen jälkeisen kilpauransa. Pari edustaa kansainvälisellä tasolla Kanadaa ja Weaver sai maan kansalaisuuden vuonna 2009. Vuonna 2007 pari voitti junioreiden MM-pronssia sekä ensimmäisen aikuisten Kanadan-mestaruusmitalinsa, niin ikään pronssia. Kaikkiaan he ovat olleet Kanadan-mestaruuskilpailuissa mitaleilla vuosien 2007 ja 2019 välillä kaksitoista kertaa, yhtä vuotta (2013) vaille joka vuosi. Mestaruuden he ovat voittaneet kolmesti, vuosina 2015, 2016 ja 2019.

Arvokisaurallaan Poje ja Weaver ovat saavuttaneet viisi mitalia neljän maanosan mestaruuskilpailuissa ja kolme mitalia MM-kilpailuissa. Neljän maanosan mestaruuskilpailuista he ovat voittaneet kultaa vuosina 2010 ja 2015, hopeaa vuonna 2019 sekä pronssia vuosina 2012 ja 2016. MM-kilpailuista he ovat voittaneet hopeaa vuonna 2014 sekä pronssia vuosina 2015 ja 2018. MM-kilpailuissa 2014 he jäivät vain 0,02 pisteen päähän kultamitalistiparista, Italian Anna Cappellinista ja Luca Lanottesta. Talviolympialaisissa Poje ja Weaver ovat kilpailleet kahdesti, vuosina 2014 ja 2018. He sijoittuivat molemmilla kerroilla seitsemänneksi.

Taitoluistelun Grand Prix -sarjassa Poje ja Weaver debytoivat vuonna 2007. Yksittäisistä osakilpailuista he ovat voittaneet Skate Canada Internationalin vuosina 2014 ja 2015, NHK Trophyn vuonna 2014 ja Rostelecom Cupin vuonna 2015. Lisäksi he ovat voittaneet GP-finaalin vuosina 2014 ja 2015.

Poje ja Weaver ovat olleet kilpailutauolla kauden 2018–2019 jälkeen.

Yksityiselämä
-------------

Pojella on äitinsä puolelta slovakialainen sukutausta. Hänen äitinsä syntyi Bratislavassa ja muutti Kanadaan ollessaan 18-vuotias. Pojen isotäti Agnesa Búřilová (o.s. Wlachovská) on Tšekkoslovakiaa kansainvälisellä tasolla edustanut pariluistelija.

Lähteet
-------

1. 1 2 3  Andrew Poje *Olympic.ca*. Viitattu 6.6.2021. (englanniksi)
2. 1 2 3  Biography: Kaitlyn WEAVER / Andrew POJE *isuresults.com*. Viitattu 6.6.2021. (englanniksi)
3. ↑  Alice Graham & Andrew Poje *ice-dance.com*.  1.8.2004. Viitattu 6.6.2021. (englanniksi)
4. ↑  Mittan, Barry: Graham and Poje Off to Good Start *Golden Skate*.  4.9.2004. Viitattu 6.6.2021. (englanniksi)
5. 1 2  KWSC Wall of Fame Kitchener-Waterloo Skating Club. Viitattu 6.6.2021. (englanniksi)
6. ↑  About Us *weaverpoje.com*. Viitattu 6.6.2021. (englanniksi)
7. ↑  *Canadian Figure Skating Championships*, s. 43–45. Skate Canada. Teoksen verkkoversio (PDF) (viitattu 6.6.2021). (englanniksi)
8. ↑  Hossain, Asif: Olympians Kaitlyn Weaver and Andrew Poje won ice dance silver at Saitama, Japan on Saturday at the 2014 World Figure Skating Championships, their first-ever medal at worlds. *Olympic.ca*.  29.3.2014. Viitattu 6.6.2021. (englanniksi)
9. ↑  Competition Results: Kaitlyn WEAVER / Andrew POJE *isuresults.com*. Viitattu 6.6.2021. (englanniksi)
10. ↑  Ice dancers Kaitlyn Weaver, Andrew Poje put career on hold *CBC Sports*.  19.6.2019. Viitattu 6.6.2021. (englanniksi)
11. ↑  Kaitlyn Weaver and Andrew Poje: "Inspiration can come from anywhere if you are open to ideas" *Absolute Skating*.  19.10.2012. Viitattu 6.6.2021. (englanniksi)

Aiheesta muualla
----------------

* Kuvia tai muita tiedostoja aiheesta **Andrew Poje** Wikimedia Commonsissa